text: Østersfestival til Rømø
  02 maj 2019 kl. 07.02
  Danmarks nyeste festival står i bløddyrenes tegn, nærmere bestemt østers. I Vadehavet ligger 72000 ton og venter på at blive spist. Det kan kun gå for langsomt.
  Til oktober får Danmark en ny festival, Danmarks Østersfestival. Den skal finde sted langs hele Vestkysten fra Vadehavet til Limfjorden, men hovedvægten vil ligge på Rømø, hvor kåringen af årets østerskok vil finde sted. Der vil være mulighed for at samle, tilberede og smage østers. 
  - Vi er rigtigt glade for at få Østersfestivalen til Rømø og Tønder, siger Martin Iversen, formand for Rømø Tønder Turistforening.
  - Der er et stort vækstpotentiale i østers med besøg, overnatninger og det hele, fortæller Martin Iversen.
  
  Flere slags østers
  Der er forskellige slags østers i de danske farvande, og der er samtidig stor forskel på smage, for østers tager smag efter deres omgivelser. De kan smage mere eller mindre sødt, mere eller mindre salt og så videre. Men for kokkene er det oplevelsen af at sanke sin egen mad direkte fra naturen, der er spændende.
  - De her stjernekokke bliver som små børn, når de får grønne gummistøvler på og selv henter deres østers, fortæller Povl Lønborg fra Danmarks Østersfestival.
  Det bekræfter Rasmus Lodahl fra Restaurant Ø i Havneby.
  - For os er det vigtigt, at vi laver mad af lokale råvarer, østers, marsklam og så videre. Vores køkken er også fransk inspireret, og derfor passer østers rigtigt godt ind.
  
  Det er godt for miljøet
  At spise østers er også en god miljøgerning. Østersene i Vadehavet er for det meste Stillehavsøsters, der er en invasiv art, der truer de oprindelige, mindre europæiske østers og muslinger på livet.
  Danmarks Østersfestival blev præsenteret i dag ved et pressemøde, hvor fiskeriminister Eva Kjer Hansen og Tønders borgmester Erik Frandsen var med.
  Program for Danmarks Østersfestival
  FORELØBIGT PROGRAM Lørdag 12. oktoberMors: DM i Østersåbning samt DM i Østersgastronomi.Fanø: Østersaktiviteter (annonceres senere).Rømø, Henne, Mors og Fanø: Eksklusive østersophold på forskellige hoteller (annonceres senere).Søndag 13. oktoberRømø og Mandø: Guidet østerssafari: ’Pluk dine østers’. Tid og frekvens afhænger af tidevandet. Husk gummistøvler.Fanø: Østersaktiviteter (annonceres senere).Rømø: Urtesafari og efterfølgende køkkentur med Thomas Laursen, kendt fra ’Smagen af Danmark’ på DRK.Rømø, Henne, Mors og Fanø: Eksklusive østersophold på forskellige hoteller (annonceres senere).Mandag 14. oktoberRømø og Mandø: Guidet østerssafari: ’Pluk dine østers’. Tid og frekvens afhænger af tidevandet. Husk gummistøvler.Rømø: Østers- og smageaktiviteter for børn ’Fars Køkkenskole’. GratisRømø: Tilbered to østersretter på grillen på 15 minutter.Rømø: Bliv østersekspert: Smag forskellen på østers fra Rømø, Limfjorden, Bretagne og Middelhavet.Rømø: Champagne-, cider- og vinbar. Til dem, der ikke kan undvære bobler til østers.Rømø: Konkurrence: Årets Østers Kok.Programmet er foreløbigt, og der kan forekomme ændringer.
  
  